- మార్కు
- <
- 4
- >

4
టాలివొ సంగ యేసు బోదన కెర్లన్
(మత్త 13:1-9; లూకా 8:4-8)
1 యేసు సముద్రుమ్ గాడుచి ఒడ్డుతె అన్నె గెచ్చ కెర, అన్నె బోదన కెరుక దెర్లన్, గని ఒగ్గర్‍జిన్ జనాబ్ జోచి సుట్టునంత బెర పెలపెలి జతె తిలి రిసొ, యేసు ఏక్ దోనితె వెగ వెస, ఒడ్డు తెంతొ ఇదిల్ దూరి గెలన్. బెర తిల మాన్సుల్ ఎత్కిజిన్ జా ఒడ్డుతె టీఁవొ జా తిల. 2 యేసు జోవయింక కిచ్చొ కిచ్చొ సికడ్తి రిసొ, ఒగ్గర్ టాలివొ సంగ బోదన కెరుక దెర్లన్.
బుఁయ్యె ఉంపిలి బీక టాలి
జో జోవయింక బోదన కెరుక, 3 “ఈందె, తుమ్ సూన! ఉంపితొసొ ఎక్కిలొ, బీ ఉంపుక బార్ జలన్. 4 జో ఉంపితె తతికయ్, సగుమ్ బీ బయిలె వాట్ పక్కయ్ సేడ్తికయ్, పిట్టల్ ఉత్ర జా కాఁ గెల. 5 అన్నె సగుమ్ బీ ఒగ్గర్ మత్తి నెంజిలి పత్తురు బుఁయ్యె సేడ్లన్. ఉప్పిరి ఇదిలిదిల్ మత్తి తిలి రిసొ, ఒత్త సేడ్లి బీ బేగి గజ్జల్ జలి. 6 బేగి గజ్జల్ జలె కి, ఒప్పడ్ లయితికయ్, పత్రలె మొక్కల్ డడ్డ గెల, చి చెర్రొ బుఁయి తెడి పెస వడ్డుక నెతిర్లి రిసొ, జేఁవ్ మొక్కల్ సుకా గెచ్చ మొర గెల. 7 అన్నె సగుమ్ బీ కంట దుబ్బుల్ తిలిస్‍తె సేడ గజ్జల్ జా మొక్కల్ జలన్. గని ఒత్త తిల కంట మొక్కల్ వడ్డ కెర ఒత్త సేడ్లి బీచ మొక్కల్‍క పెల గెల్తికయ్, జా బీచ మొక్కల్ ఎన్నులు నే దెర్తె కిచ్చొ పలితుమ్ దెయె నాయ్. 8 గని, అన్నె సగుమ్ బీ చెంగిలి బుఁయ్యె సేడ కెర, చెంగిల్ వడ్డ చెంగిల్ పంటొ పిక, విస్సెక్ దెస్సు వంతుల్, తిని విస్సొ వంతుల్, పుంజెక్ వంతుల్, పలితుమ్ దిలి.” 9 అన్నె, “సూన్‍త కంగ్డొ తిలస సూన!” మెన యేసు సంగిలన్.
10 బెర తిల మాన్సుల్ ఉట్ట గెతికయ్, యేసు తెన్ బెదిల మాన్సుల్ సగుమ్‍జిన్ జోచ బారజిన్ సిస్సుల్ తెన్ బీచి రిసొచి టాలిచి అర్దుమ్‍చి రిసొ పుసిల. 11 చి, జో జోవయింక, “దేముడుచి రాజిమ్‍చి రిసొచి గుట్టు జలిసి జానన్తు మెన తుమ్‍క సెలవ్ దా అస్సె, గని అమ్‍చి తెన్ నే బెదిలసక ఎత్కి టాలివొ తెన్ని సంగుక అస్సె. 12 కిచ్చొక మెలె, పూర్గుమ్ రెగిడ్లి రితి,
*4:12 నెంజిలె “జోవయించి పాపుమ్ చెమించుప జతి రితి పసుల అంచితె జెతు నాయ్ మెన, తుమ్ కచితుమ్ దెకితసు గని అర్దుమ్ చినుతు నాయ్, ఆఁవ్ సంగితి బోదన కచితుమ్ సూన్‍తు, గని అర్దుమ్ కెరంతు నాయ్”.ఆఁవ్ కెర్త కమొ కచితుమ్ దెకుత్ గని అర్దుమ్ చినుత్ నాయ్. ఆఁవ్ సంగితి బోదన కచితుమ్ సూనుల, గని అర్దుమ్ కెరంతు నాయ్. నెంజిలె అర్దుమ్ కెరన్లెగిన బుద్ది మార్సుప జా అంచి తెన్ పస్ల చెమించుప జత,
మెన రెగ్డ అస్సె.” మెన సంగిలన్.
ఉంపిలి బీచి టాలిచి అర్దుమ్ యేసు సంగిలిసి
13 తెదొడి యేసు జోవయింక అన్నె, “ఈంజ టాలిచి అర్దుమ్ కెరన్సు నాయ్ గె? దస్సి జలె, అన్నె టాలివొచి అర్దుమ్ కీసి కెరంతె! 14 ఈందె, ఉంపితొసొ బీ ఉంపిలి రితి, ఆఁవ్ బోదన సూనయ్‍తసి. 15 వట్టె ఉంపిలి బీక జర్గు జలిసి, జలె, ఈంజ బోదన సగుమ్‍జిన్ సూన్లిస్‍చి రితి జతయ్. వట్టె ఉంపిలి బీక పిట్టల్ కీసి జా కెర కా గెల గే, దస్సి, సగుమ్‍జిన్ మాన్సుల్ ఈంజ బోదన సూన్లి బేగి, సయ్‍తాన్ జా కెర, జోవయించి పెట్టి తెంతొ ఉర్లిలి రితి కెర పఁవ్స వడ్తయ్.
16 “పత్తురు బుఁయ్యె ఉంపిలి బీక జర్గు జలిసి, జలె, అన్నె సగుమ్‍జిన్ మాన్సుల్‍చి బోదన సూన జితిస్‍చి రితి జతయ్. మెలె, జా బీ బేగి గజ్జల్ జలి రితి జా, జేఁవ్ మాన్సుల్ సుబుమ్ కబుర్ సూన్లి బేగి, సర్ద జా, ‘నంపజతసుమ్’ మెనుల. 17 గని జోవయించి సొంత పెట్టి సుబుమ్ కబుర్‌చ చెర్రొ నెంజిలి రిసొ, గడియ జిలి రితి డీసిలెకి, చి రిసొ కిచ్చొ జవుస్ బాద సేడ్లె జలెకు, నెంజిలె వేర మాన్సుల్ జాచి రిసొ జోవయింక అల్లర్ కెర్లె జలెకు, జేఁవ్ మాన్సుల్ బమ్మ జా, బే బేగి నమకుమ్ ముల దెవుల.
18 “అన్నె సగుమ్‍జిన్ మాన్సుల్, చి బోదన సూన, కంట దుబ్బుల్ తిలిస్‍తె ఉంపిలి బీ రితి జతయ్. మెలె, చి బోదన జేఁవ్ సూన్లె కి, 19 ఈంజయ్ లోకుమ్‍తె తిలిసి ఎత్కిక ఉచర్తె తా, ‘కీసి జా జిమ్‍దె’ మెన చింత గలనుల, సొమ్సారుమ్ జంక ఆస జవుల, దస్సి, జా ఆస జవుస్, జా చింత జవుస్, జోవయించి పెట్టి పెస తా, జా బోదనక పెలగెలి రితి జయెదె, చి రిసొ, జా బోదన జోవయింతె పలితుమ్ దెయె నాయ్.
20 “అన్నె సగుమ్‍జిన్ మాన్సుల్ బోదన సూన, చెంగిల్ బుఁయ్యె ఉంపిలి బీ రితి జతయ్. మెలె, చెంగిలి బుఁయ్యె ఉంపిలి బీతె విస్సెక్ దెస్సు వంతుల్, తిన్ విసొ వంతుల్, పుంజెక్ వంతుల్ కీసి పలితుమ్ దెవుల గే, దస్సి, జేఁవ్ మాన్సుల్ కి బోదన సూన, నంపజా గెచ్చ, †4:20 ‘ఆత్మపలితుమ్ దెరుల’ మెలె, దస మాన్సుల్ ప్రబుచి బుద్ది ఇండుల, చి అన్నె మాన్సుల్ దెక, జేఁవ్ కి ప్రబుచి రాజిమ్‍తె బెదుక ఇస్టుమ్ జా, సుబుమ్ కబుర్ సూన నంపజా బెదుల.పలితుమ్ దెవుల” మెన బోదన కెర్లన్.
దీవు లగితిస్‍క టాలి
(లూకా 8:16-18)
21 సిస్సుల్‍క యేసు అన్నె సంగిలిసి కిచ్చొ మెలె, “దీవు దీవుకంబుమ్‍చి ఉప్పిరి తివుల గని ఆరి నాడిచి తెడి జవుస్, మంచుమ్‍చి తెడి జవుస్ తింకయ్ మెన కేన్ గెర్‍చ మాన్సుల్ దీవు ఆనుల గే? నాయ్. ‘కామ్‍క జెవుస్’ మెన దీవుకంబుమ్‍చి ఉప్పిరి తివుల. 22 జలె, డీసుస్ మెనయ్ కిచ్చొ జవుస్ లుంకడ తవుల. ఆకర్‍క బార్ కెర్తి రిసొయి కిచ్చొ జవుస్ గుట్టు లుంకడ తవుల. 23 సూన్‍తస కంగ్డొ కక్క తిలె, సరిగా సూన్‍సు!”
24 అన్నె జోవయింక, “తుమ్ కిచ్చొ సూన్‍తె గే, సరిగా అర్దుమ్ కెరన దెకన. ‡4:24 ఇన్నెచి అర్దుమ్ కిచ్చొ మెలె, ‘తుమ్ అర్దుమ్ కెరంతి కొల్ది తుమ్‍క అన్నె సికడుక జయెదె. అన్నెయ్ సికడిందె 25 అర్దుమ్ తిలొసొక అన్నె సికడుక జయెదె, గని అర్దుమ్ నెంజిలసక తిలి అర్దుమ్ జోవయింతె తెంతొ కడ నెంక జయెదె’.తూమ్ కేన్ కొల్త తెన్ కట్టడ్‍తె గె, జయి కొల్త తెన్ అన్నె తుమ్‍కయ్ కి కట్టడ దెవుల. తుమ్‍క అన్నెయ్ మీన దెయిందె. 25 తిలొసొక అన్నె దెంక జయెదె, గని నెంజిలొసొక జలె, జోవయింక తిలిసి కి జోతె తెంతొ కడ నెంక జయెదె” మెన యేసు సంగిలన్.
బీ గజ్జల్ జా వడ్డితిచి టాలి
26 యేసు సిస్సుల్‍క అన్నెక్ టాలి సంగిలన్. “ఎక్కిలొ బుఁయ్యె బీ గల్లి రితి అస్సె. జా బీ కీసి జయెదె గే, దేముడుచి రాజిమ్ పూర్తి జతిస్ తెన్ కి దస్సి. 27 జలె, జో మాన్సు జోచి బట్టి బీ గల తా, జో అలవాట్ జలి రితి, రోజుక అందరె నిజ, పెందలె ఉట్ట, మాములుమ్ జితె తయెదె. మదెనె, జా బీ గజ్జల్ జా వడ్డుక దెరెదె. కీసి వడ్డితయ్ గే జో మాన్సు నేనె. 28 గని జా బీ బుఁయ్యె తా, దస్సే జేఁవ్‍చి ఇస్టుమ్‍క మెలి రితి జిఁయ గజ్జల్ జా వడ్డ, తొలితొ మొక్క, పడ్తొ ఎన్నులు, పడ్తొ పికిలి పంటొ దెయెదె. 29 జలె, పంటొ పికిలి పొది, ‘లాయితి సమయుమ్ జా అస్సె’ మెన చీన, జో మాన్సు బార్ జా లాయెదె” మెన సిస్సుల్‍క యేసు సంగిలన్.
సొర్సు గిడ్డ రూకు జా గెతిస్‍చి టాలి
(మత్త 13:31-32,34-35; లూకా 13:18-19)
30 జో అన్నె ఇసి మెలన్, “దేముడుచి రాజిమ్ కీసి జతయ్ గే తుమ్ అర్దుమ్ కెరంతి రిసొ కిచ్చొ టాలి ఉచరుమ? 31 ఇసి జయెదె, బుఁయ్యె ఉంపిలి సొర్సు గిడ్డక జర్గు జతిస్‍చి రితి జయెదె. మెలె, జా గిడ్డ ఈంజ లోకుమ్‍చ గిడ్డల్ ఎత్కిచి కంట ఇదిలిసి తిలె కి, ఉంపిలె, గజ్జల్ జా వడ్డిలి మెలె, 32 రోస్‍తె గల్తి మొక్కల్ ఎత్కిచి కంట వెల్లొ జా, జా మొక్కచ కొమ్మల్ వడ్డిలె, జా రూక్‍చ కొమ్మల్‍చి నీడతె ఆగాసుమ్‍చ పిట్టల్ జోవయించ గూడల్ బంద చెంగిల్ తంక జయెదె” మెన యేసు బోదన కెర్లన్.
33 ఒగ్గర్ టాలివొ సంగయ్ యేసు ప్రెజల్‍క సుబుమ్ కబుర్ బోదన కెర్లన్, జేఁవ్ సూనుక అర్దుమ్ కెరనుక తెరితి రితి. 34 టాలివొ నెంతె జోవయింక సికడ్తె నాయ్. గని ప్రెజల్ నెంజిలి పొది, జోచ సొంత సిస్సుల్‍కయ్ అర్దుమ్ ఎత్కి సికడ్తె తిలన్.
35 జా దీసి సాంజ్ జతికయ్, “సముద్రుమ్ జీన ఒత్తల్‍తొ గెచ్చుమ,” మెన సిస్సుల్‍క యేసు సంగిలన్. 36 బెర తిల జనాబ్‍క సిస్సుల్ ముల దా కెర, యేసు అగ్గె తెంతొ వెస తిలి దోనితె వెగ కెర, జోవయింతెన్ గాడు ఒత్తల్‍తొ గెచ్చుక మెన దోని జీనవుక దెర్ల. అన్నె సగుమ్ దోనివొ కి జో తిలి దోని తెన్ తిల.
37 జలె, యేసు దోనితె గెతె తతికయ్, వాదు ఒగ్గర్ కెర్తికయ్, కెర్టల్ దోనితె పెట్టి జా డేఁవిత్ తిలి రిసొ, దోనితె పాని బెరితె తిలి. 38 ఇసి జతె తిలె కి, యేసు దోనితెచి పడ్తొచి బల్లయ్ నిజ తిలన్. నిజ తతికయ్, సిస్సుల్ బమ్మ జా, గురుబాబు, అమ్ మొర్లె తుక బాద నాయ్ గె? మెన కేక్ గల, జోక ఉట్టయ్‍ల. 39 జో ఉట్ట, వాదుక గోల కెర, “సేంతుమ్ జా తుక్లె తా” మెన సముద్రుమ్‍క సంగితికయ్, వాదు ముల దిలి, చి ఎత్కి అన్నె సేంతుమ్ జా గెలి.
ఇసి సేంతుమ్ జతికయ్, 40 జేఁవ్ సిస్సుల్‍క యేసు, “కిచ్చొక బితసు? అంచి రిసొ తుమ్‍క ఇదిల్ కి నముకుమ్ నాయ్ గే?” మెన సంగితికయ్, 41 జేఁవ్ ఎత్కిజిన్ బియఁ గెచ్చ, ఎక్కిలొక ఎక్కిలొ “ఈంజొ కొన్సొ జయెదె? వాదు సముద్రుమ్ కి ఇన్నెచి కోడ్ రితి కెర్తతి!” మెన ఆచారిమ్ జా లట్టబనుక దెర్ల.

- మార్కు
- <
- 4
- >

*4:12 4:12 నెంజిలె “జోవయించి పాపుమ్ చెమించుప జతి రితి పసుల అంచితె జెతు నాయ్ మెన, తుమ్ కచితుమ్ దెకితసు గని అర్దుమ్ చినుతు నాయ్, ఆఁవ్ సంగితి బోదన కచితుమ్ సూన్‍తు, గని అర్దుమ్ కెరంతు నాయ్”.

†4:20 4:20 ‘ఆత్మపలితుమ్ దెరుల’ మెలె, దస మాన్సుల్ ప్రబుచి బుద్ది ఇండుల, చి అన్నె మాన్సుల్ దెక, జేఁవ్ కి ప్రబుచి రాజిమ్‍తె బెదుక ఇస్టుమ్ జా, సుబుమ్ కబుర్ సూన నంపజా బెదుల.

‡4:24 4:24 ఇన్నెచి అర్దుమ్ కిచ్చొ మెలె, ‘తుమ్ అర్దుమ్ కెరంతి కొల్ది తుమ్‍క అన్నె సికడుక జయెదె. అన్నెయ్ సికడిందె 25 అర్దుమ్ తిలొసొక అన్నె సికడుక జయెదె, గని అర్దుమ్ నెంజిలసక తిలి అర్దుమ్ జోవయింతె తెంతొ కడ నెంక జయెదె’.

© 2018 WBT