- యోహాను
- <
- 8
- >

8
వెల్లెల మాన్సుల్ తేర్‍బోదక దెర యేసుతె కడ ఆన్లిసి
1 *8:1 యోహానుచి సాచి రెగిడ్ల గ్రీకు బాస తెన్ తొలితొ రెగిడ్ల సగుమ్ పుస్తకల్‍తె ఈంజ మత్తెలి తయె నాయ్. నెంజిలె, వేరతె తయెదె. సగుమ్‍తె యోహాను 2:25చి పడ్తొ తయెదె. యేసు, దేముడుచి గుడి తెంతొ బార్ జా, జేఁవ్‍చి మొక్మె తిలి †8:1 ఒత్త ఒలీవ పండ్లు రూకుల్ తవుల, చి ఇసి నావ్ తయెదె.ఒలీవ మెట్టయ్ ఎక్కిలొ గెలన్. 2 చి రాత్ పాయితికయ్, దేముడుచి గుడితె అన్నె ఉట్ట అయ్‍లొ. అయ్‍లె, ఒగ్గర్‍జిన్ జనాబ్ అయ్‍ల, చి జో వెస కెర, జోవయింక బోదన కెరుక దెర్లన్. 3 యేసు బోదన కెర్తె తతికయ్, మోసే తెన్ దేముడు దిలి ఆగ్నల్ సికడ్తస, పరిసయ్యుల్, బెద జా, ఏక్ తేర్‍బోదక కడ ఆన్ల. జా తేర్‍బోద లంజె జతె తతికయ్, దెర తిల. జలె, బెర తిల మాన్సుల్‍చి నెడిమి జాక టీఁవడ్ల. 4 యేసుక కిచ్చొ మెల మెలె, “గురుబాబు ఈంజ తేర్‍బోద లంజె జతె తతికయ్, దెర్ల. 5 ‘ఇస లంజె జలసక పత్రల్ తెన్ పెట మారుక అస్సె’ మెన అమ్‍చొ మోసే పూర్గుమ్‍చొచి అత్తి రెగిడ్లి దేముడుచి ఆగ్నల్‍తె అమ్‍క ఆగ్న దిలన్. జలె, ఈంజ తేర్‍బోదచి రిసొ తూయి కిచ్చొ తీర్పు సంగితె?” మెన యేసుక పుసిల. 6 కిచ్చొక దస్సి పుసిల మెలె, జో కిచ్చొ జవుస్ తప్పు సంగిలె, నేరిమ్ వయడుమ! మెన దస్సి కెర్ల. యేసు మాత్రుమ్, వంపొ జా, బుఁయ్యె ఊంటి తెన్ కిచ్చొగె రెగిడ్లన్.
7 జేఁవ్ జోక పుసుక ములితి నాయ్ చి రిసొ యేసు టీఁవ, జోవయింక, “తుమ్‍చితె కో కిచ్చొ పాపుమ్ నే కెర తయెదె గే, జొయ్యి తొలితొ చి పత్తురు జాక గలుక జయెదె” మెన సంగిలన్. 8 చి అన్నె వంపొ జా, బుఁయ్యె అన్నె కిచ్చొగె రెగిడ్లన్.
9 జలె, జో సంగిలిసి ఎత్కిజిన్ సూన అర్దుమ్ కెరన, తొలితొ వెల్లెల మాన్సుల్, పడ్తొ ఎత్కిజిన్ ఎక్కిలొచి పట్టి ఎక్కిలొ వర్స తెన్ బార్ జా, ఉట్ట గెల, చి టీఁవ తిలి జా తేర్‍బోదక పిట్టవ, యేసు ఎక్కిలొ ఒత్త తిలొ. 10 జలె, యేసు అన్నె ఉప్పిరి దెక, జా తేర్‍బోదక, “అమ్మ, కేతె జేఁవ్ ఎత్కిజిన్? కో తుక నేరిమ్ వయడ్తి నాయ్?” మెన సంగితికయ్, 11 జా తేర్‍బోద యేసుక, “బాబు, కోయి నాయ్!” మెన సంగిలి. తెదొడి యేసు జాక, “ఆఁవ్ కి తుక నేరిమ్ వయడి నాయ్. తుయి గో, చి అప్పె తెంతొ పాపుమ్ నే కెర్తె జి!” మెన సంగ తెద్రవ దిలన్.
“ఈంజ లోకుమ్‍చక దొర్కు జలి ఉజిడి ఆఁవ్వి”
12 అన్నెక్ సుట్టు యేసు బోదన కెర్తె తత్తికయ్ కిచ్చొ మెన సంగిలన్ మెలె, “ఈంజ లోకుమ్‍చక దొర్కు జలి ఉజిడి ఆఁవ్వి. కో అంచి పట్టి ఇండుల గే, అందర్‍తె తిలి రితి అందర్‍బుద్ది ఇండితి నాయ్, గని జీవ్ దెతి ఉజిడి జోవయింక దొర్కు జా జోవయించి పెట్టి తయెదె” మెన సంగిలన్. 13 జో దస్సి సంగితికయ్, పరిసయ్యుల్ జోక, “తుచి రిసొ తుయి సాచి సంగితసి; తుచి సాచి సత్తిమ్‍చి నెంజె” మెన సంగిల.
14 జలె, యేసు జోవయింక, “ఆఁవ్ సొంత సాచి సంగన్లె కి, అంచి సాచి సత్తిమి. కిచ్చొక మెలె, ఆఁవ్ కేనె తెంతొ అయ్‍లయ్ గే, కేనె అన్నె గెతసి గే, ఆఁవ్ జాని గని కేనె తెంతొ ఆఁవ్ అయ్‍లయ్ గే, కేనె గెతసి గే, తూమ్ నేన్సు. 15 తూమ్ అఁవ్వి కెర మాన్సు ఉచర్తి రగుమ్ తీర్పు కెర్తసు, గని ఆఁవ్ అప్పెచి మట్టుక కక్క తీర్పు కెరి నాయ్. 16 గని ఆఁవ్ తీర్పు కెరుక జలె, అంచి తీర్పు సత్తిమ్ జయెదె. కిచ్చొక మెలె, ఆఁవ్ అఁవ్వి కెర కి ఎక్కిలొ కి తీర్పు కెరి నాయ్. ఆఁవ్, అంక తెద్రయ్‍లొసొ తెన్ని తీర్పు కెరుమ్‍దే.
17 “ ‘కో దొగుల ఎత్కి రితి సాచి సంగుల గే, జా సాచి సత్తిమ్‍చి జయెదె’ మెన తుమ్‍చి మోసే పూర్గుమ్‍చొచి అత్తి దేముడు రెగ్డయ్‍ల ‡8:17 తెలుగు బైబిల్‍తె ధర్మశాస్త్రమ్ మెలె, మోసేచి అత్తి దేముడు రగ్డయ్‍లి ఆగ్నల్ మెన అమ్ జానుమ్. ఈంజ కొడొ ఎత్కి బైబిల్‍తె అగేచి పాఁచ్ పుస్తకుమ్‍తె రెగ్డయ్ జా అస్సె. ఈంజ దెకవుక మెన కుపియ బాసతె నొయి ప్రమానుమ్‍తె మోసే పూర్గుమ్‍చొచి అత్తి రెగిడ్లి దేముడుచ ఆగ్నల్ మెన రగ్డవ అస్సె.ఆగ్నల్‍తె రెగ్డ అస్సె. 18 జలె, ఆఁవ్ సొంత సాచి సంగితసి, చి అంక తెద్రయ్‍లొ అబ్బొ కి అంచి రితి ఎక్కి రితి సాచి సంగితయ్” మెన వెల్లెల మాన్సుల్‍క యేసు జబాబ్ దిలన్.
19 జేఁవ్ జోక, “అబ్బొది కేతె?” మెన పుసిల. పుసితికయ్, యేసు జోవయింక, “తుమ్ అంక నేన్సు. అంచొ అబ్బొక కి నేన్సు. అంకయ్ జాన్‍తదు జలె, అబ్బొక కి జాన్‍తదు” మెన సంగిలన్.
20 బోదన కెర కెర ఇసి సంగిలి పొది యేసు కేనె తిలన్ మెలె, దేముడుచి గుడితెచి డబ్బుల్ పెట్టెల్ తిలి గదితె తిలన్. గని జోక జేలి కెర్తి నాయ్. కిచ్చొక మెలె, జో దేముడు అబ్బొస్‍తె గెతి సమయుమ్ జంక నేతయ్.
21 జేఁవ్ వెల్లెల మాన్సుల్‍క యేసు అన్నె, “ఆఁవ్ ఉట్ట గెచ్చిందె. ఉట్ట గెలె, తుమ్ అంక చజిలె కి, తుమ్‍చ పాపల్ తెన్ని మొర గెతె. మొర గెలె, ఆఁవ్ గెతిస్‍తె తుమ్ జెంక నెతుర్సు” మెన సంగిలన్.
22 యూదుల్‍చ జేఁవ్ వెల్లెల మాన్సుల్ ఎక్కిలొ తెన్ ఎక్కిలొ కిచ్చొ మెల మెలె, “ ‘ఆఁవ్ గెతిస్‍తె తుమ్ జెంక నెతుర్సు’ మెన జో సంగిలిసి కిచ్చొక? జో అత్య కెరన ఎట్టొతొ గెచ్చెదె గే?” మెన లట్టబన్ల, 23 జలె, యేసు జోవయింక, “తుమి ఎట్టొచ మాన్సుల్, ఆఁవ్ ఉప్పిర్ తెంతొచొ మాన్సు. తూమ్ ఈంజ లోకుమ్‍చ కమొ కెర్తస, ఆఁవ్ ఈంజ లోకుమ్‍చొ మాన్సు నెంజి. 24 ‘తుమ్‍చ పాపల్ తెన్ని మొర గెతె’ మెలయ్. కిచ్చొక మెలె ‘దేముడు తెద్రయ్‍లొ క్రీస్తు, రచ్చించుప కెర్తొసొ, ఈంజొయి’ మెన అంక తుమ్ నే నంపజలె, నిజుమి తుమ్‍చ పాపల్ తెన్ మొర గెతె, పాపుమ్‍తె గెతె” మెన సంగిలన్.
25 జోక, జేఁవ్ వెల్లెల మాన్సుల్ యేసుక “తుయి కొన్సొ?” మెన పుసిల. యేసు జోవయింక, “ఆఁవ్ కొన్సొ జయిందె గే ఆఁవ్ తుమ్‍క అగ్గె తెంతొ సంగితసి గెద, జొయ్యి ఆఁవ్. 26 తుమ్‍చి రిసొ, తుమ్ కెర్త కమొచి రిసొ ఆఁవ్ ఒగ్గర్ ఒగ్గర్ తీర్పు సంగుక జయెదె. గని అంక తెద్రయ్‍లొసొ సత్తిమ్‍చొ, చి లోకుమ్‍చక ఆఁవ్ సూనయ్‍తిసి కిచ్చొ మెలె, అంక తెద్రయ్‍లొసొతెయి ఆఁవ్ సూన్లిసి” మెన సంగిలన్.
27 గని, ‘తెద్రయ్‍లొసొ’ మెన దేముడు అబ్బొస్‍చి రిసొ సంగితయ్ మెన వెల్లెల మాన్సుల్ అర్దుమ్ కెరంతి నాయ్, చి రిసొ 28 యేసు అన్నె, “ఆఁవ్ మాన్సు జా జెర్మున్ అయ్‍లొసొక తుమ్ టీఁవడ్తె. టీఁవడ్లె, అంక ‘జొయ్యి’ మెన పడ్తొక చినితె. తెదొడ్‍క అంక ‘జో అఁవ్వి కెర్లిసి కిచ్చొయ్ నాయ్, గని దేముడు అబ్బొసి సికడ్లి రితి కెర్తె తత్తయ్’ మెన అంచి రిసొ అర్దుమ్ కెరంతె. 29 అంక తెద్రయ్‍లొసొ అంక తోడు అస్సె, అంచి తెన్ అస్సె. జో కెఁయ అంక ములె నాయ్. కిచ్చొక మెలె, ఆఁవ్ కెఁయఁక తెఁయఁక జోచి ఇస్టుమ్ రితి కెర్తసి” మెన సంగిలన్. 30 జో దస్సి సంగితె తతికయ్, ఒత్త తిలసతె ఒగ్గర్‍జిన్ జోవయింక నంపజా గెల.
జోక నంప కెరుక దెర్లసక యేసు బోదన కెర్లిసి
31 జోక నంపజంక దెర్ల వెల్లెల మాన్సుల్‍క యేసు తెదొడి, “ఆఁవ్ సంగిలి రితి ఇండితె తస్తె జలె, నిజుమి అంచ సిస్సుల్ జస్తె. 32 చి సత్తిమ్ జాన్‍తె, చి జా సత్తిమ్ తుమ్‍క విడ్దల్ కెరెదె” మెన సంగిలన్. 33 గని, విడ్దల్ జతిసిక మాములుమ్ ఈంజ లోకుమ్‍తె జితిస్‍చి అర్దుమ్ జేఁవ్ కెరన, జోక “ఆమ్ అబ్రాహామ్ పూర్గుమ్‍చొచి సేకుమ్‍తెచ మాన్సుల్‍చి రిసొ, కక్క కి కెఁయ కి గొతిమాన్సుల్ జము నాయ్. జాకయ్ ‘విడ్దల్ జస్తె’ మెన తుయి కిచ్చొక అమ్‍క సంగిలది?” మెన బమ్మ జా పుసిల. 34 యేసు జోవయింక, “తుమ్‍క ఆఁవ్ నిజుమి కచితుమ్ కిచ్చొ సంగితసి మెలె, కో కిచ్చొ పాపుమ్ కెరుల గే, పాపుమ్‍క గొతిమాన్సుల్ జా అస్తి. 35 గొతిమాన్సుల్, జలె, సావుకరిచొ గేరు కెఁయఁక తెఁయఁక తంక జోవయింక సెలవ్ నాయ్. గని, సావుకరిచొ సొంత పుత్తుసి జలె, కెఁయఁక తెఁయఁక అబ్బొస్‍చి గెరి తయెదె. 36 తుమ్ కెర్త పాపల్‍క తుమ్ దెర్ను సేడ్లిసి తెంతొ దేముడుచొ పుత్తుసి తుమ్‍క విడ్దల్ కెర్లెగిన, నిజుమి విడ్దల్ జస్తె.
37 “అబ్రాహామ్ పూర్గుమ్‍చొచి సెకుమ్‍తె తుమ్ జెర్మ అస్సుస్ మెన జాని, గని జోచి సెకుమ్‍తె తుమ్ జెర్మిలెకి, అంచి కొడొ తుమ్‍చి పెట్టి తియనుక నెసుస్‍చి రిసొ, అంక మారుక కోర్‍ప జా అస్సుస్. 38 అంచొ అబ్బొతె ఆఁవ్ దెకిలిస్‍క ఆఁవ్ సాచి సంగితసి. తూమ్ మాత్రుమ్, తుమ్‍చొయ్ అబ్బొది సంగిలిసి కెర్తసు” మెన వెల్లెల మాన్సుల్‍క యేసు సంగిలన్.
39 యేసు ఇసి సంగితికయ్, జేఁవ్ వెల్లెల మాన్సుల్ జోక, “అబ్రాహామ్ అమ్‍చొ అబ్బొ!” మెన సంగిలచి రిసొ యేసు జోవయింక అన్నె, “తుమ్ అబ్రాహామ్‍చ బోదల్ జతదు జలె, అబ్రాహామ్ కెర్ల కమొ తూమ్ కి కెర్తదు. 40 దేముడుతె ఆఁవ్ సూన్లి సత్తిమ్ తుమ్‍క ఆఁవ్ సంగ అస్సి, గని అప్పె అంక మారుక తుమ్ కోర్‍ప జా అస్సుస్. అబ్రాహామ్ దస్సి కెరె నాయ్. 41 గని తుమ్‍చొ సొంత అబ్బొది కెర్ల కమొ తుమ్ కెర్తసు” మెన సంగిలన్. జేఁవ్ జోక “ఆమ్ లంజెపెట్టి జెర్మిలస నెంజుమ్. అమ్‍క ఎక్కిలొ అబ్బొ జయెదె, మెలె, దేముడు” మెన సంగిల.
42 యేసు జోవయింక, “దేముడు తుమ్‍చొ అబ్బొది జతొ జలె, తుమ్ అంకయ్ ప్రేమ కెర్తదు. కిచ్చొక మెలె, ఆఁవ్ జోచి పెట్టి తా జోతె తెంతొ బార్ జా ఉట్ట అయ్‍లయ్. ఆఁవ్ అఁవ్వి జెంక నాయ్, జొయ్యి అంక తెద్రయ్‍లొ. 43 ఆఁవ్ సంగితిసి తుమ్ కిచ్చొక అర్దుమ్ కెరన్సు నాయ్? కిచ్చొక మెలె, అంచ కొడొతెచి సత్తిమ్ తుమ్‍క అల్లర్ కెర్తయ్, చి సూనుక ఓర్సుప జంక నెతుర్సు. 44 తుమ్‍చొ అబ్బొది సయ్‍తాన్. తుమ్ జోచ మాన్సుల్ జా, జో కీసొచొ గే, తూమ్ కి దస్సచ. తుమ్‍చొ అబ్బొద్‍చ ఆసల్ తీర్సుప కెరుక తుమ్ కోర్‍ప జా అస్సుస్. మొదొల్ తెంతొ జో కూని కెర్తొసొ. సత్తిమ్, జోతె, ఎదిలి కి బెదితి నాయ్. జోతె కిచ్చొ సత్తిమ్ కి నాయ్. జో అబద్దుమ్ సంగుక, జోచి సొంత అబద్దుమ్ జొయ్యి లట్టబెదె. జో పూర్తి అబద్దుమ్‍చొ. జో అబ్బదల్‍క అబ్బొసి. 45 జాకయ్, ఆఁవ్ సత్తిమ్ సంగితసిచి రిసొ, ఆఁవ్ సంగితిసి తుమ్ నంప కెర్సు నాయ్. 46 ఆఁవ్ కెఁయ్య కేన్ పాపుమ్ కెర్లయ్ గే, చి తుమ్‍తె కో అంక ‘అబద్దుమ్‍చొ’ మెన సాచి సంగుక జయెదె? కెఁయ కేన్ పాపుమ్ కెరి నాయ్, చి కో కి దస్సి సాచి సంగుక నెతుర్సు. జలె, ఆఁవ్ సత్తిమ్ సంగితసి జలె, తుమ్ అంక కిచ్చొక నంప కెర్సు నాయ్? తుమ్ ఉచర. 47 దేముడుచ మాన్సుల్ కో జవుల గే, జో దేముడుచ కొడొ సూనుల. తూమ్ కిచ్చొక జోవయించ కొడొ సూన్‍సు నాయ్ మెలె. తుమ్ జోవయించ మాన్సుల్ నెంజుసు” మెన వెల్లెల మాన్సుల్‍క యేసు సంగిలన్.
వెల్లెల మాన్సుల్ యేసుక పత్రల్ గల మారుక ఉచర్లిసి
48 యూదుల్‍చ జేఁవ్ వెల్లెల మాన్సుల్, జలె, జోక “§8:48 యూదుల్ తెన్ ఎక్కిలొక ‘సమరయ సుదొ’ మెలె, ‘సూనొ’ మెలి రితి నిస్కారుమ్ కోడు జయెదె. సమరయ సుదొ మెలె సమరయ ప్రదేసిమ్‍చొ మాన్సు.సమరయ సుదొ జస్తె, చి తుక బూతుమ్ దెర అస్సె మెన అమ్ ఉచర్తిసి సత్తిమ్, కిచ్చొగె” మెన సంగిల. 49 జేఁవ్ దస్సి సంగితికయ్, యేసు జోవయింక కిచ్చొ జబాబ్ దిలన్ మెలె, “అంక బూతుమ్ దెరె నాయ్. ఆఁవ్, మాత్రుమ్, దేముడు అబ్బొక గవురుమ్ కెర్తసి, గని తూమ్ అంకయ్ గవురుమ్ కెర్సు నాయ్. 50 అంచి రిసొ అంక గవురుమ్ నాయ్. గని అంక గవురుమ్ కెర్తొ ఎక్కిలొ అస్సె. జొయ్యి అంచి రిసొ తుమ్‍చి రిసొ తీర్పు కెర సత్తిమ్‍క రుజ్జు దెకయెదె.
51 “జలె, తుమ్‍క ఆఁవ్ నిజుమి కచితుమ్ కిచ్చొ సంగితసి మెలె, అంచ కొడొ కో నిదానుమ్ కెరుల గే, కెఁయఁక కి *8:51 నెంజిలె ‘మొర్ను దెకితి నాయ్’.మొర్తి నాయ్” మెన సంగిలన్. 52 దస్సి సంగితికయ్, జేఁవ్ వెల్లెల మాన్సుల్ జోక కిచ్చొ మెల మెలె, “అప్పె రుజ్జు అయ్‍లి. నిజుమి తుక బూతుమ్ దెర అస్సె. అబ్రాహామ్ మొర గెలన్. దేముడుచ కబుర్లు సంగిల పూర్గుమ్‍చ కి మొర గెల, గని ‘అంచ కొడొ కో నిదానుమ్ కెరుల గే, కెఁయఁక †8:52 నెంజిలె ‘మొర్ను చకితి నాయ్’.మొర్తి నాయ్’ మెన తుయి సంగితసి! 53 అమ్‍చొ పూర్గుమ్‍చొ అబ్రాహామ్‌చి కంట తుయి వెల్లొ గే? జో మొర గెలొ. దేముడుచ కబుర్లు సంగిలస కి మొర గెల. తుయి కొన్సొ మెన సంగితసి? సంగు!” మెన యేసుక పుసిల.
54 జలె, యేసు జోవయింక, “ఆఁవ్ సొంత గవురుమ్ సంగన్లెగిన, అంచి గవురుమ్ ఆరిచి. జలె, ‘అమ్‍చొ దేముడు’ మెన అంచొ అబ్బొచి రిసొ తుమ్ సంగితసు. జొయ్యి అంక గవురుమ్ కెర్తయ్. 55 గని జోక తుమ్ అగ్గె తెంతొ నేన్సు. ఆఁవ్, మాత్రుమ్, జోక జాని. ‘జోక నేని’ మెన ఆఁవ్ ఏక్ వేల సంగితయ్ జలె, తుమ్‍చి రితి అబద్దుమ్‍చొ జతయ్. గని, నిజుమి జోక జాని, చి జోచి కోడు నిదానుమ్ కెర్తసి. 56 ఆఁవ్ ఈంజ లోకుమ్‍తె జెర్మ తతి దీసి దెకుక మెన తుమ్‍చొ పూర్గుమ్‍చొ అబ్రాహామ్, జలె, ఆస తెన్ తిలన్. జలె, అబ్బొసి జలొ దేముడుచి సెలవ్ తెన్ ‡8:56 ఎత్కి అదికారుమ్ తిలొ దేముడు దెకయ్‍లి సివ్నతె దెకిలన్, కిచ్చొగె.దెకిలన్, చి సర్దసంతోసుమ్ జలన్” మెన యేసు సంగిలన్.
57 యూదుల్‍చ జేఁవ్ వెల్లెల మాన్సుల్ జోక, “తుక యాబయ్ వెర్సుల్ జంక నేతయ్. దస్సి జలె, తుయి పూర్గుమ్‍చొ అబ్రాహామ్‍క కీసి దెక తస్తె! §8:57 ఈంజ మత్తెలి గ్రీకు బాస తెన్ తొలితొ రెగిడ్ల సగుమ్ పుస్తకల్‍తె ‘నెంజిలె’ తెంతొ ‘తయెదె గె?’ ఎదచి కోడు తయె నాయ్.నెంజిలె జో తుక దెక తయెదె గే? బెదె నాయ్!” మెన సంగిల, 58 చి యేసు, “తుమ్‍క ఆఁవ్ కిచ్చొ నిజుమి కచితుమ్ సంగితసి మెలె, అబ్రాహామ్ నే జెర్మితె అగ్గె తెంతొ ఆఁవ్వి తిలయ్, అస్సి” మెన సంగిలన్. 59 జో దస్సి సంగితికయ్, ‘దేముడు తెన్ సమ్మందుమ్ సంగితయ్, జా వెల్లి పాపుమ్’ మెన ఉచర, యేసుక పత్రల్ తెన్ పెట మారుక మెన, వెల్లెల మాన్సుల్ పత్రల్ వెంట్ల, గని యేసు నే దెకయ్ జతె, దేముడుచి గుడి తెంతొ బార్ జా, ఉట్ట గెలన్.

- యోహాను
- <
- 8
- >

*8:1 8:1 యోహానుచి సాచి రెగిడ్ల గ్రీకు బాస తెన్ తొలితొ రెగిడ్ల సగుమ్ పుస్తకల్‍తె ఈంజ మత్తెలి తయె నాయ్. నెంజిలె, వేరతె తయెదె. సగుమ్‍తె యోహాను 2:25చి పడ్తొ తయెదె.

†8:1 8:1 ఒత్త ఒలీవ పండ్లు రూకుల్ తవుల, చి ఇసి నావ్ తయెదె.

‡8:17 8:17 తెలుగు బైబిల్‍తె ధర్మశాస్త్రమ్ మెలె, మోసేచి అత్తి దేముడు రగ్డయ్‍లి ఆగ్నల్ మెన అమ్ జానుమ్. ఈంజ కొడొ ఎత్కి బైబిల్‍తె అగేచి పాఁచ్ పుస్తకుమ్‍తె రెగ్డయ్ జా అస్సె. ఈంజ దెకవుక మెన కుపియ బాసతె నొయి ప్రమానుమ్‍తె మోసే పూర్గుమ్‍చొచి అత్తి రెగిడ్లి దేముడుచ ఆగ్నల్ మెన రగ్డవ అస్సె.

§8:48 8:48 యూదుల్ తెన్ ఎక్కిలొక ‘సమరయ సుదొ’ మెలె, ‘సూనొ’ మెలి రితి నిస్కారుమ్ కోడు జయెదె. సమరయ సుదొ మెలె సమరయ ప్రదేసిమ్‍చొ మాన్సు.

*8:51 8:51 నెంజిలె ‘మొర్ను దెకితి నాయ్’.

†8:52 8:52 నెంజిలె ‘మొర్ను చకితి నాయ్’.

‡8:56 8:56 ఎత్కి అదికారుమ్ తిలొ దేముడు దెకయ్‍లి సివ్నతె దెకిలన్, కిచ్చొగె.

§8:57 8:57 ఈంజ మత్తెలి గ్రీకు బాస తెన్ తొలితొ రెగిడ్ల సగుమ్ పుస్తకల్‍తె ‘నెంజిలె’ తెంతొ ‘తయెదె గె?’ ఎదచి కోడు తయె నాయ్.

© 2018 WBT