- యోహాను
- <
- 4
- >

4
సమరయ ప్రదేసిమ్‍చి తేర్‍బోదక యేసు బోదన కెర్లిసి
1 యోహానుచి కంట యేసు అప్పె ఒగ్గర్ సిస్సుల్ కెరన బాప్తిసుమ్ దెతయ్ మెన పరిసయ్యుల్ సూన్ల. 2 యేసు మాత్రుమ్ సొంత బాప్తిసుమ్ దెయె నాయ్, గని జోచ సిస్సుల్‍చి అత్తి దెతె తిలన్, 3 జలె, “బాప్తిసుమ్‍క ఎత్కిజిన్ అంచితె జెతిస్‍చి రిసొ పరిసయ్యుల్ సూన అస్తి” మెన యేసు చిన కెర, “జోవయించి కోపుమ్‍చి రిసొ అప్పెచి మట్టుక ఇన్నె తంక బెదె నాయ్” మెన, యూదయ ప్రదేసిమ్ ముల దా, జో వడ్డిలి గలిలయ ప్రాంతుమ్‍తె గెచ్చుక మెన అన్నె బార్ జలన్.
4 అప్పె యేసుక సమరయ ప్రదేసిమ్‍చి వాట్ గెచ్చుక జంకయ్. 5 జలె, సిస్సుల్ తెన్ బార్ జా సమరయ ప్రదేసిమ్‍చి సుకారు మెంతి ఏక్ గాఁవ్ సొడి అయ్‍ల. జా గాఁవ్ కేనె మెలె, యాకోబు మెలొ పూర్గుమ్‍చొ జోచొ యోసేపు మెలొ పుత్తుస్‍క దిలి బుఁయి పాసి అస్సె. 6 ఊంటక యాకోబు కూనయ్‍లి కుండి ఒత్త అస్సె. జలె, యేసు ప్రయానుమ్‍చి రిసొ అల్పు జా, జా కుండి సొడి వెసిలన్. పాసి పాసి మెద్దెన్ జా అస్సె. 7 తెదొడి, అన్నిమ్ గెన ఆన్‍తి రిసొ యేసుచ సిస్సుల్ జా గఁవ్వి పెస గెల. యేసు ఎక్కిలొ ఒత్త వెస అస్సె 8 జా సమరయ ప్రదేసిమ్‍చి తేర్‍బోద ఎక్లి పాని కడన్‍తి రిసొ అయ్‍లి. యేసు జాక “పాని దె, పియిందె” మెన సంగిలన్.
9 జలె, యూదుల్ సమరయ సుదల్ తెన్ బెదితి నాయ్ చి రిసొ, జా తేర్‍బోద ఆచారిమ్ జా, “ఆఁవ్ ఈంజ సమరయతెచి తేర్‍బోద, తుయి యూదుడు. జలె, ‘పాని దే’ మెన కిచ్చొక అంచి అత్తి తుయి సంగితసి?” మెన యేసుక సంగిలి. 10 యేసు జాక, “మాన్సుల్‍క దేముడు దిలి వరుమ్ తుయి చినితది జలె, అన్నె, ‘పాని దే, పియిందె’ మెన తుక సంగితొసొ కొన్సొ జయిందె గే తుయి చినితది జలె, ‘జీవ్ దెతొ పాని అంక దే’ మెన తుయి అంకయ్ సంగితది,” మెన యేసు జాక జబాబ్ దిలన్.
11 జలె, జా తేర్‍బోద అర్దుమ్ కెరనె నాయ్ చి రిసొ, “బాబు, ఈంజ కుండి దీగ్ అస్సె. పాని కడన్‍తి సామన్ కిచ్చొ నాయ్, తుక. జీవ్ దెతొ జో పాని కేనె తెంతొ తుక దొర్కు జయెదె? 12 అమ్‍చొ యాకోబు పూర్గుమ్‍చొ, జోచ పుత్తర్సులు, జోచ సొమ్ముల్ ఎత్కి ఈంజయ్ ఊంటచి పాని పితె తిల. జొయ్యి అమ్‍క ఈంజ కుండి దిలన్. తుయి అమ్‍చొ యాకోబు పూర్గుమ్‍చొచి కంట వెల్లొ గే?” మెన సంగిలి.
13 జా తేర్‍బోద దస్సి సంగితికయ్, యేసు జాక, “ఈందె, ఈంజ పాని కేన్ మాన్సు పిలెకి, జోక అన్నె తాన్ కెరెదె. 14 గని ఆఁవ్ దెతిసి *4:14 ఇన్నె ‘పాని’ మెలె, జా టాలిచి అర్దుమ్ కిచ్చొ మెలె, పరలోకుమ్‍చి రాజిమ్‍తె బెదితి ఆత్మతె జెర్మున్ దెతి జోవయించి సుద్ది తిలి ఆత్మ.‘పాని’ కో పివుల గే, జోక కెఁయఁక కి అన్నె తాన్ కెరె నాయ్. ఆఁవ్ దెతొ పాని జోచి పెట్టి ఊంట పుట్లి రితి జతె తయెదె, చి †4:14 ‘కెఁయఁక తెఁయఁక చెంగిల్ తతి జీవుమ్’ మెలె, పరలోకుమ్‍చి రాజిమ్‍తె బెదితి, మొర్లె ఒత్త గెచ్చ జితి, సెక్తి.కెఁయఁక తెఁయఁక చెంగిల్ తతి జీవుమ్ జోక దొర్కు జయెదె.”
15 జలె, జా తేర్‍బోద అర్దుమ్ కెరనుక నేతయ్‍చి రిసొ, “అప్పె తెంతొ అంక తాన్ నే కెర్తి రితి, పానిక ఆఁవ్ అన్నె ఇన్నె నే జెతె తతి రిసొ, తుయి సంగిలొ పాని అంక దె” మెలి. 16 యేసు జాక, “తుయి గెచ్చ, తుచొ మున్సుద్‍క కడ ఆను” మెన సంగిలన్. 17 జా తేర్‍బోద జోక “అంక మున్సు నాయ్” మెన సంగిలి, చి యేసు జాక “ ‘అంక మున్సు నాయ్’ మెన తుయి సంగిలి కోడు సత్తిమ్. 18 తుక అప్పె ఎద పాఁచ్‍జిన్ మున్సర్లు అస్తి, చి అప్పె తిలొసొ తుచొ మున్సుది నెంజె. సత్తిమ్ సంగిలది” మెన యేసు సంగిలన్.
19 యేసు ఇసి సంగితికయ్, జా తేర్‍బోద, “బాబు, ‡4:19 నెంజిలె, “తుక ‘ఎత్కి అదికారుమ్ తిలొ దేముడుచ కబుర్లు సంగితొసొ ఎక్కిలొ’ మెన ఆఁవ్ అప్పె చినితసి”.దేముడు తుక కిచ్చొ కిచ్చొ దెకయ్‍తయ్ మెన అప్పె ఆఁవ్ చినితసి. జొయ్యి తెద్రయ్‍లొ మాన్సు, తుయి. 20 అమ్‍చ పూర్గుమ్‍చ తెంతొ అమ్ సమరయ సుదల్ ఈంజ అమ్‍చి మొక్మె తిలి డొంగుర్‍తె దేముడుక బక్తి కెర్తసుమ్, గని ‘యెరూసలేమ్‍తె దేముడుచి గుడితె జోక బక్తి కెరుక అస్సె’ మెన తుమ్ యూదుల్ సంగితసు” మెన జా సంగిలి. 21 యేసు జాక, “అమ్మ, ఇదిల్ పడ్తొక, ‘దేముడు అబ్బొక బక్తి కెర్తి రిసొ ఈంజ డొంగుర్ జవుస్, యెరూసలేమ్ పట్నుమ్ జవుస్ ముక్కిమ్ మెనుక నాయ్’ మెన మాన్సుల్‍క అర్దుమ్ జయెదె. 22 తుమ్ సమరయ సుదల్, దేముడుక బక్తి కెర్లె కి, జోవయింక అప్పెక §4:22 నెంజిలె, “నేన్సు. అమ్ యూదుల్ మాత్రుమ్, జోవయింక జానుమ్.”దూరి అస్సుస్. అమ్ యూదుల్‍క మాత్రుమ్, జో నిసాన అస్సె. మాన్సుల్‍క దొర్కు జలొ రచ్చించుప కెర్తొసొ అమ్ యూదుల్‍తె జెర్ముక జోచి సెలవ్. 23 జలె, ఇదిల్ పడ్తొక, అప్పె రితి కి, జో దేముడు అబ్బొక నిజుమి నంపజల మాన్సుల్ కో జవుల గే, జోవయించి ఆత్మతె నిదానుమ్ జా జోవయింక సత్తిమ్ తిలి బక్తి కెరుల. దేముడు అబ్బొస్ దస్స మాన్సుచి రిసొ రకితయ్. 24 దేముడు డీస్తొసొ నెంజె, గెద. ఆత్మయి, జో. జాకయ్, కో జోక బక్తి కెరుక ఉచరుల గే, జోవయించి ఆత్మయి నిదానుమ్ తెన్ జోక సత్తిమ్ తిలి బక్తి కెరుక అస్సె” మెన యేసు జా తేర్‍బోదక సంగిలన్. 25 జో ఇసి సంగితికయ్, జా తేర్‍బోద, “ ‘దేముడు తెద్రయిందె’ మెన సంగ తిలొ *4:25 ‘మెస్సీయ’ మెలె, ‘క్రీస్తు’ మెలె, అన్నె కిచ్చొ అర్దుమ్ తయెదె మెలె, ‘రానొ’, ‘ఎత్కి అదికారుమ్ తిలొ దేముడు ఏలుప కెరయ్‍లొసొ’ మెలి అర్దుమ్.‘మెస్సయ మెలొ రచ్చించుప కెర్తొసొ జెయెదె’ మెన జాని. జో అయ్‍లి పొది, జొయ్యి అమ్‍క ఎత్కి దెకయెదె” మెన సంగిలి†4:25 అరమయ్ బాస తెన్ ‘మెస్సీయ’ మెలె, గ్రీకు బాస తెన్ ‘క్రీస్తు’ జయెదె.. 26 జలె, జా దస్సి సంగితికయ్, యేసు జాక “ఆఁవ్ తుచి తెన్ లట్టబ్తొసొ జొయ్యి” మెన సంగిలన్.
27 యేసు ఇసి సంగిలి బేగి, జోచ సిస్సుల్ జా గఁవ్వి తెంతొ బుల అయ్‍ల. తేర్‍బోద తెన్ యేసు లట్టబ్‍తయ్ మెన దెక ఆచారిమ్ జల, గని ‘తుక కిచ్చొ కావలె?’ జలెకు, ‘జాచి తెన్ కిచ్చొక లట్టబ్తసి?’ జలెకు మెన కో పుసితి నాయ్.
28 తెదొడి జా తేర్‍బోద, జాచి గేడి ముల దా నిగ గెచ్చ, జా గాఁవ్ తెడి పెస, 29 “తుమ్ బేగి జా ఎక్కిలొక దెక! ఈంజొ మాన్సు కక్క నే పుసితె, ఆఁవ్ అగ్గె కెర్లిసి ఎత్కి అంక సంగ దిలొ. ఈంజొయి క్రీస్తు జయెదె, కిచ్చొగె” మెన ప్రెజల్‍క బుకార్లి, 30 చి జా తెన్ ఒగ్గర్‍జిన్ యేసుతె జెంక బార్ జల.
31 జా తేర్‍బోద గఁవ్వి పెస ప్రెజల్‍క బుకార్లి మెద్దెనె, యేసుచ సిస్సుల్ జోక “గురుబాబు, అన్నిమ్ కెరు!” మెన బలవంతుమ్ కెర్ల. 32 గని జో “తుమ్ నేన్లి ఏక్ రగుమ్ అన్నిమ్ అంక అస్సె” మెన జబాబ్ దిలన్. 33 జో ఇసి సంగిలి రిసొ, జోచ సిస్సుల్ “ఇన్నెక కో జలెకు కిచ్చొ జవుస్ అన్నిమ్ ఆన దా అస్తి గే?” మెన ఎక్కిలొ తెన్ ఎక్కిలొ లట్టబుక దెర్ల. 34 జేఁవ్ దస్సి జతికయ్, యేసు జోవయింక, “అంచి అన్నిమ్ కిచ్చొ మెలె, అంక తెద్రయ్‍లొసొచి ఇస్టుమ్ రితి కెరుకయ్. జోచి కామ్ పూర్తి జర్గు కెరుకయ్.
35 “ఈందె, ‘అన్నె చెత్తర్ జొన్నొ గెలెకయ్ పంటొ లాయ ఆనుక జయెదె’ మెన మొక్కల్ రోవితి పొది సంగితసు. జలె, ఆఁవ్ తుమ్‍క కిచ్చొ మెంతసి మెలె, ఆదె! అంకివొ ఉగుడ దెక! బట్టిలె పంటొ అప్పె పిక తెయార్ జా రితి, అంక నంపజంక ఎతివాట్‍జిన్ మాన్సుల్ తెయార్ జలి రితి సమయుమ్ జా అస్సె. 36 ప్రెజల్‍క దేముడుచి రాజిమ్‍తె బెదయ్‍తి ఈంజ ఆత్మపంటొ లాయితితె కో లాయ ఆన్‍తస జవుల గే, జోవయింక ఆత్మజీతుమ్ దొర్కు జయెదె. జాచి రిసొ, అంచి సుబుమ్ కబుర్ తిలి బి గలిలస కి, జా ఆత్మపంటొ లాయ ఆన్‍తస కి, సర్దసంతోసుమ్ జవుల. 37 అంచి ఆత్మపంటొచి కామ్‍తె, జలె, ‘ఎక్కిలొ బి గలెదె, అన్నెక్లొ పంటొ లాయ ఆనెదె’ మెలి కోడు సత్తిమ్ జయెదె. 38 అల్లె, తుమ్ మొదొల్ నే కెర్లి ఈంజ కామ్‍తె బెదుక తుమ్‍క ఆఁవ్ తెద్రవ అస్సి. కో కో కస్టుమ్ జా అగ్గె తెంతొ ఈంజ కామ్ కెర తతికయ్, తూమ్ కి అప్పె ఈంజ కామ్‍తె బెద అస్సుస్” మెన యేసు జోచ సిస్సుల్‍క సికయ్‍లన్.
సమరయచ మాన్సుల్ ఒగ్గర్‍జిన్ యేసుక నంపజలిసి
39 జలె, ‘ఆఁవ్ కెర్లిసి ఎత్కి అంక సంగ దిలొ’ మెన యేసుచి రిసొ జా తేర్‍బోద సంగిలి సాచి సూన కెర, జా గఁవ్విచ సమరయ సుదల్ ఒగ్గర్‍జిన్ యేసుక నంపజల. 40 జాకయ్, యేసుతె జా కెర, “అమ్‍చి గఁవ్వి జా తా” మెన జేఁవ్ సమరయ సుదల్ బతిమాల్ప జా సంగిల, చి దొరతి తా గెలన్. 41 జో సొంత బోదన కెర్తికయ్, అన్నె ఒగ్గర్‍జిన్ జోక నంపజల, 42 చి జా తెర్‍బోదతె జా కెర, “తుక ‘జయ్యి సంగిలి రిసొ నంపజలమ్’ మెన అప్పె తెంతొ సంగుమ్ నాయ్. కిచ్చొక మెలె, అమ్ అప్పె జోచి కొడొ సొంత సూన్లి రిసొ, ‘ఈంజ లోకుమ్‍చ ఎత్కిక దొర్కు జలొ రచ్చించుప కెర్తొసొ ఈంజొయి’ మెన పూర్తి దయిరిమ్ జా అస్సుమ్” మెన సంగిల.
గలిలయచ మాన్సుల్ యేసుక మరియాద దెకిలిసి
(మత్త 8:5-13; లూకా 7:1-10)
43 జా దొరతి గెలి పడ్తొ, యేసు జోచ సిస్సుల్ తెన్ ఒత్త బార్ జా గెచ్చ, గలిలయ ప్రాంతుమ్‍తె పాఁవిల. 44 ‘దేముడుచ కబుర్లు సంగితొసొ కో జలెకు సొంత టాన్‍తె తిలె, సొంత టాన్‍చ మాన్సుల్ జోక గవురుమ్ దెకితి నాయ్’ మెన జాన కెర, యేసు సొంత సంగితె తిలన్. జాకయ్ యూదయ ప్రదేసిమ్ ముల తిలొ.
45 గలిలయ ప్రాంతుమ్‍చ ప్రెజల్ ఒగ్గర్‍జిన్, జలె, యెరూసలేమ్ పట్నుమ్‍తె పండుగ్‍క జేఁవ్ కి గెచ్చ తా అన్నె ఉట్ట జా అస్తి. జేఁవ్ యెరూసలేమ్‍తె తిలి పొది, యేసు కెర్ల కమొ ఎత్కి దెక తిల. జేఁవ్, జలె, జేఁవ్ గలిలయులు, సర్ద తెన్ జోక మరియాద కెర్ల.
46 జలె, జా గలిలయ ప్రాంతుమ్‍తెచి కానా మెంతి గఁవ్వి యేసు అన్నె ఉట్ట అయ్‍లన్. జా సుట్టు, ఒత్తయ్ పానిక ద్రాచ రస్సుమ్ మార్సుప కెర తిలొ. జలె, యేసు అప్పె కానాతె తతికయ్, ఇదిల్ దూరి తిలి కపెర్నహూమ్ మెంతి గఁవ్వి హేరోదు రానొచొ వెల్లొ అదికారి ఎక్కిలొచొ పుత్తుసి జొర్జొ సేడ అస్సె.
47 యేసు యూదయ ప్రదేసిమ్ ముల దా గలిలయ ప్రాంతుమ్‍తె జా అస్సె మెన జో వెల్లొ మాన్సు సూన్లి బేగి, బార్ జా, యేసుతె అయ్‍లన్. జోచొ పుత్తుసి మొర గెచ్చెదె గే జియెదె గే, దస్సి జా అస్సెచి రిసొ, “బేగి జా అమ్‍చొ పుత్తుక చెంగిల్ కెరు” మెన యేసుక బతిమాల్ప జా సంగిలన్. 48 జలె, యేసు జోక, “దేముడు దిలి అదికారుమ్‍క రుజ్జు దెకయ్‍త కమొ నే దెకిలె, తుమ్ నంప కెర్సు నాయ్” మెన సంగిలన్. 49 యేసు ఇసి సంగితికయ్, జో “బాబు, అమ్‍చొ బోబొ నే మొర్తి రితి బే బేగి జె” మెన జో అన్నె బతిమాల్ప జా సంగిలన్. 50 తెదొడి యేసు జోక, “గో, తుచొ పుత్తుది జియెదె!” మెన సంగిలన్. యేసు సంగిలి కోడు జో మాన్సు నంప కెర, గెరి గెచ్చుక బార్ జలన్.
51 జో వట్టె గెతె తతికయ్, జోచ గొత్తి సుదల్ జో తెన్ దస్సుల్ జల. “తుచొ పుత్తుది జిలొ!” మెన జోక సంగిల. 52 “కెత్తి గంటల్‍క చెంగిల్ జలొ?” మెన జో పుసిలన్, చి జేఁవ్ జోక “కాలి ఒంటి గంటక జొర్జొ గెలి!” మెన సంగిల. 53 జలె, “తుచొ పుత్తుది జియెదె” మెన యేసు సంగిలి గడియ జయ్యి మెన జొర్జొ సేడ్లొ నాడుచొ అబ్బొసి చినన్‍లొ. జాకయ్, జోచి గెర్‍చ మాన్సుల్ ఎత్కిజిన్ యేసుక నంపజా గెల.
54 యూదయ ప్రదేసిమ్ ముల గలిలయ ప్రాంతుమ్‍తె తొలితొ ఉట్ట అయ్‍లి జా సుట్టు తెంతొ, ఈంజొ నాడుక చెంగిల్ కెర్లిసి తెన్ జోచి అదికారుమ్‍క రుజ్జు దెకయ్‍త కమొ దొన్ని జల.

- యోహాను
- <
- 4
- >

*4:14 4:14 ఇన్నె ‘పాని’ మెలె, జా టాలిచి అర్దుమ్ కిచ్చొ మెలె, పరలోకుమ్‍చి రాజిమ్‍తె బెదితి ఆత్మతె జెర్మున్ దెతి జోవయించి సుద్ది తిలి ఆత్మ.

†4:14 4:14 ‘కెఁయఁక తెఁయఁక చెంగిల్ తతి జీవుమ్’ మెలె, పరలోకుమ్‍చి రాజిమ్‍తె బెదితి, మొర్లె ఒత్త గెచ్చ జితి, సెక్తి.

‡4:19 4:19 నెంజిలె, “తుక ‘ఎత్కి అదికారుమ్ తిలొ దేముడుచ కబుర్లు సంగితొసొ ఎక్కిలొ’ మెన ఆఁవ్ అప్పె చినితసి”.

§4:22 4:22 నెంజిలె, “నేన్సు. అమ్ యూదుల్ మాత్రుమ్, జోవయింక జానుమ్.”

*4:25 4:25 ‘మెస్సీయ’ మెలె, ‘క్రీస్తు’ మెలె, అన్నె కిచ్చొ అర్దుమ్ తయెదె మెలె, ‘రానొ’, ‘ఎత్కి అదికారుమ్ తిలొ దేముడు ఏలుప కెరయ్‍లొసొ’ మెలి అర్దుమ్.

†4:25 4:25 అరమయ్ బాస తెన్ ‘మెస్సీయ’ మెలె, గ్రీకు బాస తెన్ ‘క్రీస్తు’ జయెదె.

© 2018 WBT