- మార్కు
- <
- 13
- >

13
దేముడుచి గుడి నాసెనుమ్ జయెదె మెన యేసు సంగిలిసి
(మత్త 24:1-44; లూకా 21:5-33)
1 ఒత్త తెంతొ, యేసు దేముడుచి గుడి తెంతొ బార్ జతె తతికయ్, జోచ సిస్సుల్‍తె ఎక్కిలొ, “ఈందె, గురుబాబు, ఈంజ దేముడుచి గుడి బందిల పత్రల్, కెద్ది బమ్మ జతి రితి అస్సె!” మెన దెకయ్‍లన్. 2 దస్సి మెన దెకయ్‍తికయ్, యేసు జోవయింక “ఈంజేఁవ్ ఎత్కి దెకితసు, గని అప్పె పత్తుర్‍చి ఉప్పిర్ పత్తురు దొంత్రల్ తిలె కి, ఎక్కి జలెకు నే టీఁవొ నే జతె, గలి జతి దీసి జెయెదె” మెన జబాబ్ దిలన్.
3 తెదొడి దేముడుచి గుడిచి మొక్మె తిలి ఒలీవ మెట్టయ్ యేసు గెచ్చ వెసిలన్, చి పేతురు యాకోబు యోహానుచి అంద్రెయ మెల సిస్సుల్ జోతె జా కెర, అన్నె కో నెంతె, 4 “గురుబాబు, తుయి సంగిలిసి కెఁయఁక జర్గు జయెదె గే అమ్‍క సంగు. ఈంజ నెరవెర్సుప జతి పొది అయ్‍లి మెలె, అమ్ చినితి రిసొ కిచ్చొ గుర్తు తయెదె?” మెన యేసుక పుసిల. 5 జో జోవయింక “కొన్సొ జలెకు తుమ్‍క అంచి రిసొ మోసిమ్ నే కెర్తి రితి తుమ్ జాగర్త దెకన. 6 కిచ్చొక మెలె, ఒగ్గర్‍జిన్ మాన్సుల్ క్రీస్తుచి నావ్ తెన్ జా అస్సి, మెన సంగుక జలెకు, ‘ఆఁవ్ క్రీస్తు’ మెన సంగుక జలెకు, ఒగ్గర్‍జిన్‍క మోసిమ్ కెర, వేర బుద్ది సికడుల. 7 అన్నె, ‘యుద్దుమ్ జతయ్’ మెన జలెకు, ‘యుద్దుమ్ జయెదె’ మెన జలెకు తుమ్ సూన్‍తె. గని బమ్మ నెంతె తా. ఇసచ ఎత్కి జర్గు జంక అస్సె. గని ఈంజ ఉగుమ్ ఒగ్గర్ బే బేగి పూర్తి జయె నాయ్. 8 అన్నె, దేసిమ్‍చి ఉప్పిరి దేసిమ్, రాజిమ్‍చి ఉప్పిరి రాజిమ్ యుద్దుమ్‍క టీఁవొ జవుల. వేర వేరతె బూకంపల్, కరువుల్ జర్గు జవుల. గని ఈంజ ఎత్కి అంచి రాజిమ్ ఏలుప కెర్తి ఉగుమ్ జెర్మయ్‍త నొప్పుల్ రిత జా, ఇసచ ఎక్కి మొదొల్ జవుల.
9 “తుమ్ మాత్రుమ్, జాగర్త దెకన. కిచ్చొక మెలె, జా పొదిక మాన్సుల్ తుమ్‍క తీర్పు కెర్త సబల్‍తె సొర్ప దెవుల. అమ్‍చ యూదుల్‍చ సబ గెరలె తుమ్‍క పెట గెలుల. జేఁవ్ దస్సి విరోదుమ్ కెర్లె, అంచి నావ్‌చి రిసొ, అంచి రిసొ సాచి సంగితి రిసొ, అదికార్లుచి మొక్మె రానల్‍చి మొక్మె తుమ్ టీఁవొ జస్తె. 10 గని తొలితొ, ఉగుమ్ నే మార్సుప జతె, అగ్గె, ఒండి లోకుమ్‍చ కేన్ దేసిమ్‍చ ప్రెజల్‍క కి సుబుమ్ కబుర్ సూనపుక అస్సె. సూనయ్‍లెకయ్, ఈంజ ఉగుమ్‍చి ఆకర్ దీసి జెయెదె.
11 “జలె, తుమ్‍క మాన్సుల్ నేరిమ్ వయడ అదికారుల్‍తె సొర్ప దెతి పొదిక, ‘కిచ్చొ సంగుక గే?’ మెన తుమ్ చింత గలన నాయ్. తుమ్ సంగుక మెన జయ్యి గడియయ్ దేముడుచి సుద్ది తిలి ఆత్మ కిచ్చొ దెయెదె గే, జయ్యి సంగ. కిచ్చొక మెలె, తుమి లట్టబ్సు నాయ్. దేముడుచి సుద్ది తిలి ఆత్మయి లట్టబెదె. తుమ్‍క తుమి సంగుస్ నాయ్.
12 “జా పొదిక అన్నె కిచ్చొ బాద తయెదె మెలె, అన్నొస్‍క బావొసి జలెకు, పుత్తుస్‍క అబ్బొసి జలెకు, మొర్తి సిచ్చతె సొర్ప దెవుల. అన్నె, అయ్యస్అబ్బొస్‍క పుత్తర్లు సగుమ్‍జిన్ విరోదుమ్ జా, జోవయింక మొరవుల. 13 అన్నె, తుమ్ అంచి నావ్ తెన్ బులితె తత్తెచి రిసొ ఎతివాట్‍జిన్ తుమ్‍క విరోదుమ్ జవుల. గని ఇస అల్లర్ జలెకి, ఆకర్ ఎద కో నముకుమ్ తెన్ తా ఓర్సుప జవుల గే జెఁవ్వి రచ్చించుప జవుల” మెన యేసు సంగిలన్.
యెరూసలేమ్ పట్నుమ్ పాడ్ జంక తిలిస్‍చి రిసొ యేసు సంగిలిసి
14 “జలె, *13:14 యేసు జెర్మ డబ్బయ్; 70; వెర్సుల్ గెలి పడ్తొ ఈంజ నస్టుమ్ జర్గు జలి. మెలె యేసు పరలోకుమ్‍తె గెచ్చ అన్నె విస్సెక్ సత్తు; 27; వెర్సుల్ గెతికయ్.పిమ్మట్, దేముడుక విరోదుమ్ జా జోక బలే దూసుప కెర నాసెనుమ్ కెర్తిక ఏక్, దేముడుచి గుడితె టీఁవొ నే జతి టాన్‍తె టీఁవొ జంక తుమ్ దెకిలె, ఇన్నెచి అర్దుమ్ కిచ్చొ మెలె, ఈంజ సదు కెర్తస తుమ్ చెంగిల్ ఉచరన. జా గుర్తు తుమ్ దెకిలె, ఈంజ యూదయ ప్రదేసిమ్‍తెచ మాన్సుల్ చట్కున డొంగ్రలె ఉట్ట నిగుతు! 15 జా పొదిక కేన్ మిద్దెచి ఉప్పిరి కో తవుల గే, ఉత్ర కెర, జోచి గెరి తెంతొ కిచ్చొ జలెకు వస్తువ వెంట నెంక జవుస్ గెరి పెసుక జయె నాయ్. 16 వెడయ్ గట్ర కో తవుల గే, కామ్‍చి రిసొ కడ్ల జోచ పాలల్ జవుస్ వెంట నెంక పస్ల జెంక నాయ్. 17 అయ్యొ! జేఁవ్ దీసల్‍క వయ తిల తేర్‍బోదల్, బోదల్ వడ్నివొ, ఉట్ట నిగుక నెత్ర ఒగ్గర్ స్రెమల్ జవుల!
18 “ ‘ఈంజ ఎత్కి చల్లి పొది జర్గు జవుస్ నాయ్’ మెన తుమ్ ప్రార్దన కెర. 19 కిచ్చొక మెలె, లోకుమ్ జెర్మయ్‍లి తెంతొ అప్పె ఎద కలుగు జల స్రెమల్‍చి ఒగ్గర్ స్రెమల్ జేఁవ్ దీసల్‍క ఎత్తివాట్ తయెదె. జలి మెలె, ఒత్త తెంతొ అన్నె కెఁయఁక కి తెద్ది స్రెమ తయె నాయ్. 20 జాచి రిసొ, జేఁవ్ అల్లర్ జత దీసల్ తొక్కి జతి రితి ప్రబు సెలవ్ దెతొ నాయ్ జలె, కో కి మాన్సుల్ రచ్చించుప జంక నెత్తిర్ తా. గని నంపజతి రిసొ రచ్చనక నిసాన జల మాన్సుల్ పాడ్ నే జతి రిసొయి, ‘జేఁవ్ స్రెమల్ తొక్కి దీసల్ తత్తు’ మెన ప్రబు సెలవ్ దా అస్సె. 21 అన్నె తెదొడ్‍క, ‘ఈందె క్రీస్తు!’, ‘ఓదె క్రీస్తు!’ మెన కో జలెకు తుమ్‍క సంగిలె, జా నంప కెర నాయ్. 22 కిచ్చొక మెలె, అబద్దుమ్‍చ జా కెర, ‘ఆఁవ్ క్రీస్తు’ మెనన జలెకు, ‘ఆఁవ్ దేముడుచి కబుర్ ఆన్‍తొసొ’ మెనన జలెకు, రచ్చనక నిసాన జలసక మోసిమ్ కెర జోవయించి నముకుమ్ పిట్టవుక మెన ఉచరన, వెల్లొ మాయకమొ కెరుల. 23 అల్లె, చెంగిల్ దెకన. ఈంజ ఎత్కి నే జతె అగ్గెయ్ తుమ్‍క ఆఁవ్ సంగితసి.
24 “జేఁవ్ దీసల్‍క, ఆఁవ్ సంగిల జేఁవ్ స్రెమల్ పూర్తి జలె పిమ్మట్‍క, పొద్దు అందర్ జయెదె, జోను కి ఉజిడి దెయె నాయ్. 25 ఆగాసుమ్ తెంతొ సుక్కల్ గెసురుల, చి ఆగాసుమ్‍తె ఎత్కి అద్దుర్ జయెదె. 26 తెదొడ్‍క ఎదివాట్ అదికారుమ్ తెన్, పరలోకుమ్‍చి ఉజిడి తెన్, ఆఁవ్ మాన్సు జా జెర్మున్ అయ్‍లొసొ మబ్బుల్‍తె పరలోకుమ్ తెంతొ ఉత్ర జెయిందె. ఆఁవ్ దస్సి ఉత్ర జెతిసి లోకుమ్ ఎత్కి దెకుల. 27 తెదొడ్‍క అంచ దూతల్‍క తెద్రయిందె, చి జేఁవ్, చెత్తర్ దిక్కుల్ తెంతొ, లోకుమ్‍చి ఏక్ పక్క తెంతొ, అన్నెక్ పక్క ఎద, కేన్ దేసిమ్‍చక నే పిట్తె, రచ్చనక ఆఁవ్ నిసాన్ల మాన్సుల్‍క ఆనవ, ఎక్కితె కుడవనిందె.
అంజూరుమ్ రూకుక టాలి
28 “అంజూరుమ్ రూకుక టాలి కెర అర్దుమ్ కెరన. మెలె, దసొ రూక్‍చ కొమ్మల్ కొవ్‍ని జా పలొయ్‍లె ‘వేసెక్ అప్పె పాఁవ జెయెదె’ మెన తుమ్ చినితె. 29 దస్సి, ఆఁవ్ సంగిల గుర్తుల్ జర్గు జతిసి తుమ్ దెకిలె, జా గుమ్ముమె పాఁవిల్ రితి జా, అన్నె జెతికయ్ సమయుమ్ పాసి జా అస్సె మెన తుమ్ జాన్‍తె. 30 ఆఁవ్ సంగిల స్రెమల్ గుర్తుల్ పూర్తి జలెకయ్ ఈంజ ఉగుమ్ అంతుమ్ జయెదె మెన తుమ్‍క ఆఁవ్ కచితుమ్ సంగితసి. 31 జలె, ఆగాసుమ్ బుఁయి నాసెనుమ్ జా గెచ్చుల, గని అంచ కొడొ ఎద్గరె పిట్టితి నాయ్.
32 “జలె, కేన్ దీసిక ఈంజ లోకుమ్‍తె అన్నె జెయిందె గే, జా దీసిక కేన్ గడియక జెయిందె గే, దేముడు జలొ అబ్బొక పిట్టవ కేన్ మాన్సు జలెకు, పరలోకుమ్‍చ దూతల్ జలెకు, దేముడు అబ్బొచొ పుత్తుసి జలెకు, కోయి నేనుమ్. 33 జాకయ్, జాగర్త తెన్ తా, తెలివి తా, ప్రార్దన కెర్తె తా. జా కాలుమ్ కెఁయఁక జెయెదె గే నేన్సు. 34 ఆఁవ్ అప్పె దేముడు జలొ అబ్బొతె గెతిసి, ఈంజ లోకుమ్‍తె అన్నె జెతిసి కీసి మెలె, ప్రయానుమ్ గెతొ మాన్సు కెర్తిస్‍చి రితి జయెదె. జో మాన్సు గెచ్చుక బార్ జతి పొది, జోక కలుగు జతిసి జోచ గొత్తి సుదల్‍క రకితి రితి జోవయింక అదికారుమ్ దా, జోవయింక ఎక్కిలొక కమొ దా, గుమ్ముమ్ రకితొసొ ఎక్కిలొక రకవ, ఉట్ట గెచ్చెదె. అంచి తెన్ కి దస్సి.
35 “జలె, తుమ్ జాగర్త తెన్ రకితె తా. కిచ్చొక మెలె, గేర్‍చొ ఎజొమాని కెర్లి రితి ఆఁవ్ ఉట్ట గెలె, సంజెక జెయిందె గే, సొక్కుక జెయిందె గే, కుకుడొ వాంసెనె జెయిందె గే, పెందలె జెయిందె గే, కెద్దొడ్‍క జెయిందె గే, తుమ్ నేన్సు. 36 తెలివి తా రకితె తా. నెంజిలె, తుమ్ నే రకితె నిజిల్ రితి బదుకుమ్ జా తిలె పొది ఆఁవ్ అయ్‍లె, దెకిలె, తుమ్ కీసి జస్తె! 37 తుమ్‍కయ్ మెన నాయ్, ఎత్కిజిన్ మాన్సుల్‍క ఆఁవ్ కిచ్చొ జాగర్త సంగితసి మెలె, ఈంజ లోకుమ్‍తె ఆఁవ్ అన్నె జెతిస్‍క తెలివి తెన్ రకితె తా” మెన సిస్సుల్‍క యేసు ఈంజ బోదన ఎత్కి సంగిలన్.

- మార్కు
- <
- 13
- >

*13:14 13:14 యేసు జెర్మ డబ్బయ్; 70; వెర్సుల్ గెలి పడ్తొ ఈంజ నస్టుమ్ జర్గు జలి. మెలె యేసు పరలోకుమ్‍తె గెచ్చ అన్నె విస్సెక్ సత్తు; 27; వెర్సుల్ గెతికయ్.

© 2018 WBT