- ప్రకటన
- <
- 7
- >

7
దేముడుచ సేవ కెర్తసక తోడు తతి ముద్ర
1 ఇన్నెచి పడ్తొ కిచ్చొ దెకిలయ్ మెలె, బూలోకుమ్‍చ చెత్తర్ పక్కలె చెత్తర్ దూతల్ టీఁవొజ తా, చెత్తర్ దిక్కుల్‍చి వాదు దెర, కేన్ వాదు బుఁయ్యె కి సముద్రుమ్‍తె కి, కేన్ రూక్‍తె కి నే వీర్తి రితి అడ్డు కెర్తతి. 2 తెదొడి, పొద్దు బార్ జతి పక్క తెంతొ అన్నెక్ దూత, ఉప్పిర్ జెంక, జీవ్ తతొ జీవ్ దెతొ దేముడుచి ముద్ర గల్తి బిల దెర తా వెగ గెతిసి దెకిలయ్. గట్టిఙ అవాడ్ కెరన, బూలోకుమ్‍క సముద్రుమ్‍క అల్లర్ కెరుక మెన సెలవ్ తిల జేఁవ్ చెత్తర్ దిక్కుల్‍చి వాదు దెర్త చెత్తర్ దూతల్‍క, 3 “అమ్‍చొ దేముడుచ సేవ కెర్తస ఎత్కిజిన్‍చ నిర్డెలె జోచి ముద్ర గల్తె ఎదక, బుఁయిక, సముద్రుమ్‍క, రుకాలె కిచ్చొ అల్లర్ కెర నాయ్!” మెన కేక్ గల్లొ.
4 పడ్తొ, జీవ్ తిలొ జీవ్ దెతొ దేముడుచి ముద్ర జోవయించ నిర్డలె గలంతస కెత్తిజిన్ జవుల గే, సూన్లయ్. కెత్తిజిన్ మెలె, పుంజెక్ దొన్ని విసొ చెత్తర్ వెయిల్‍జిన్ జోచి ముద్ర గలంతస జవుల. కేనె కేనెచ మెలె, అమ్‍చ *7:4 బయ్‍బిల్‍తె ‘ఇస్రాయేలులు’ మెలె, మాములుమ్ యూదుల్‍చి రిసొ ‘ఇస్రాయేలులు’ మెనుల, పడ్తొ యూదుల్ నెంజిలసతె కో యేసుక నంపజతతి గే, జోవయింక కి ‘అమ్‍చ ఇస్రాయేలులు’ మెన ఎత్కి అదికారుమ్ తిలొ దేముడు దెకితయ్. జేఁక ఇన్నె ‘ఇస్రాయేలులు’ మెలె, ప్రబుక నంపజలస మొత్తుమ్‍క టాలి జతయ్. ‘పుంజెక్ దొన్ని విసొ చెత్తర్ వెయిల్‍జిన్’ మెలి నంబర్‍చి అర్దుమ్ కిచ్చొ మెలె, ‘పూర్తి జలిసి’, ‘మొత్తుమ్ నంపజలసచి లెక్క పూర్తి జలిసి’; టాలి జతయ్.ఇస్రాయేలులుచ ఎత్కి సెకుమ్‍లుతె బెదిలస. 5 యూదాచి సెకుమ్‍తె బార వెయిల్ జిన్‍క, రూబేనుచి సెకుమ్‍తె బార వెయిల్ జిన్‍క, గాదుచి సెకుమ్‍తె బార వెయిల్ జిన్‍క, 6 ఆసేరు సెకుమ్‍తె బార వెయిల్ జిన్‍క, నప్తాలిచి సెకుమ్‍తె బార వెయిల్ జిన్‍క, మనస్సేచి సెకుమ్‍తె బార వెయిల్ జిన్‍క, 7 సిమ్యోనుచి సెకుమ్‍తె బార వెయిల్ జిన్‍క, లేవీచి సెకుమ్‍తె బార వెయిల్ జిన్‍క, ఇస్సాకారు సెకుమ్‍తె బార వెయిల్ జిన్‍క, 8 జెబులూనుచి సెకుమ్‍తె బార వెయిల్ జిన్‍క, యోసేపుచి సెకుమ్‍తె బార వెయిల్ జిన్‍క, చి బెన్యామీను చి సెకుమ్‍తె బార వెయిల్ జిన్‍క జో జోచి ముద్ర గల తయెదె.
ప్రబుచయ్ జల మాన్సుల్ జోచి గవురుమ్ సంగిలిసి
9 ఇన్నెచి పడ్తొ అన్నె దెకితె తిలె, ఆదె! కేన్ మాన్సు లెక్క కెరుక నెతిరి జనాబ్ ఒత్త తిల. ఎత్కి రాజిమ్ తెంతొ, ఎత్కి సెకుమ్ తెంతొ, ఎత్కి ప్రెజల్ తెంతొ, ఎత్కి బాసల్ తెంతొచ జా తా, సింగాసనుమ్‍చి పుర్రెతొ, చి మెండపిల్లచి పుర్రెతొ టీఁవొజ తా, చొక్కిల పాలల్ గలన అస్తి, చి జోవయించ అత్తిలె కజురుమ్ రూక్‍చ మట్టల్ దెరన తా, 10 గట్టిఙ అవాడ్ కెరన, “మాన్సుచి రచ్చన దేముడుతెయి చి మెండ పిల్లతెయి అస్సె!” మెన కేక్ గల్ల.
11 అన్నె, సింగాసనుమ్‍చి సుట్టునంత, విస్సెక్ చెత్తర్‍జిన్ వెల్లెల మాన్సుల్‍చి సుట్టునంత, †7:11 4:6-8.చెత్తర్ జీవుల్‍చి సుట్టునంత దూతల్ ఎత్కి టీఁవొజ తా, జోచి మొక్మె సెర్ను సేడ కిచ్చొ మెన సంగ దేముడుక జొకర్ల మెలె,
12 “ఆమేన్!‡7:12 ఎబ్రీ బాస తెన్ ‘ఆమేన్’ మెనుల.
మాన్సుల్ జోచి గవురుమ్ గాయితిసి, గవురుమ్, గ్యానుమ్,
జోచి దయచి రిసొ, మాన్సుల్ జోచి సర్ద సంగితిసి,
మరియాద దెకితిసి, సెక్తి అన్నె అదికారుమ్ ఎత్కి
అమ్‍చొ దేముడుక కలుగు జవుస్
కెఁయఁక తెఁయఁక నే పిట్తె జోక తవుస్!
ఆమేన్!”
మెన కేక్ గల్ల.
ఒగ్గర్ బాదల్‍తె ప్రబుచయ్ జల మాన్సుల్ జీన్లిసి
13 తెదొడి వెల్లెల మాన్సుల్‍తె ఎక్కిలొ అంక పుసిలన్. “ఈంజేఁవ్ చొక్కిల పాలల్ గలన తిలస కొన్స? కేనె తెంతొ జా అస్తి?” 14 జాకయ్ కిచ్చొ మెలయ్ మెలె, “బాబు, తుయి జాన్సి” మెలయ్, చి జేఁవ్, “ఒగ్గర్ అల్లర్ జంక తిలి జా వెల్లి బాదతె తెంతొ జీన అయ్‍లస. ఈంజేఁవ్, మెండపిల్లచి లొఁయితె జోవయించ పాలల్ కేడన చొకు కెరస అస్తి. 15 జాకయ్,
జేఁవ్ దేముడుచి సింగాసనుమ్‍చి మొక్మె అస్తి, చి
రాతి మెద్దెనె జోచి దేవులుమ్‍తె జోచి సేవ కెర్తె తత్తతి.
అన్నె, సింగాసనుమ్‍తె వెసిలొసొ జోవయింక జోతె రక రక,
జేఁవ్ కిచ్చొ అల్లర్ నే జతి రితి జోచి నీడతె డంకెదె,
16 జోవయింక అప్పె తెంతొ కెఁయఁక కి చూ కెరె నాయ్. తాన్ కెరె నాయ్.
ఒప్పడ్‍క సుకా గెతి నాయ్, కేనెచి ఒగ్గర్ తాత్ లయె నాయ్.
17 కిచ్చొక మెలె, సింగాసనుమ్‍చి నెడిమి తెంతొ
మెండపిల్ల జోవయింక గొవుడు జా రకెదె,
చి జీవ్ దెత పానివొ దెకవ పియడెదె.
అన్నె, జోవయించ అంకివొతె ఆఁసునొ పూర్తి పుంచ గెలెదె.”
మెన జో వెల్లొ మాన్సు సంగిలన్.

- ప్రకటన
- <
- 7
- >

*7:4 7:4 బయ్‍బిల్‍తె ‘ఇస్రాయేలులు’ మెలె, మాములుమ్ యూదుల్‍చి రిసొ ‘ఇస్రాయేలులు’ మెనుల, పడ్తొ యూదుల్ నెంజిలసతె కో యేసుక నంపజతతి గే, జోవయింక కి ‘అమ్‍చ ఇస్రాయేలులు’ మెన ఎత్కి అదికారుమ్ తిలొ దేముడు దెకితయ్. జేఁక ఇన్నె ‘ఇస్రాయేలులు’ మెలె, ప్రబుక నంపజలస మొత్తుమ్‍క టాలి జతయ్. ‘పుంజెక్ దొన్ని విసొ చెత్తర్ వెయిల్‍జిన్’ మెలి నంబర్‍చి అర్దుమ్ కిచ్చొ మెలె, ‘పూర్తి జలిసి’, ‘మొత్తుమ్ నంపజలసచి లెక్క పూర్తి జలిసి’; టాలి జతయ్.

†7:11 7:11 4:6-8.

‡7:12 7:12 ఎబ్రీ బాస తెన్ ‘ఆమేన్’ మెనుల.

© 2018 WBT